Il-Kunsill laħaq ftehim proviżorju mal-Parlament Ewropew dwar regolament li jistabbilixxi qafas għal tikkettar tal-effiċjenza fl-użu tal-enerġija. Dan il-ftehim ikun irid jiġi kkonfermat mir-Rappreżentanti Permanenti tal-istati membri (Coreper). Ir-Regolament propost ser jissostitwixxi l-leġislazzjoni attwali (id-Direttiva 2010/30/UE) filwaqt li jżomm l-prinċipji ewlenin tagħha iżda b'aktar kjarifika, tisħiħ u estensjoni tal-kamp ta' applikazzjoni tagħha. Il-Qafas għat-tikkettar enerġetiku jippermetti lill-konsumaturi jkunu aktar konxji tal-effiċjenza fl-użu tal-enerġija u l-konsum ta' enerġia ta' apparat domestiku (bħal magni tal-ħasil tal-platti, televisions, friġġis, eċċ), li ser jgħinhom inaqqsu l-ispejjeż tal-enerġija tagħhom. Dan se jikkontribwixxi wkoll fil-moderazzjoni tad-domanda enerġetika u fil-kisba tal-miri tal-Unjoni għall-2020 u l-2030 dwar l-effiċjenza fl-użu tal-enerġija. Ir-regolament jistabbilixxi skadenzi għas-sostituzzjoni tal-klassijiet attwali A+, A++, A+++ bi skala mill-A sal-G. Huwa jistabbilixxi wkoll proċedura għar-riklassifikazzjoni ta' tikketti bbażati fuq l-iżvilupp teknoloġiku. Għalhekk, l-użu eċċessiv ta' klassijiet ogħla ta' effiċjenza jiġi evitat fil-perijodu twil, filwaqt li jipprovdi wkoll inċentivi għall-innovazzjoni u l-eliminazzjoni mis-suq ta' prodotti inqas effiċjenti. Il-proposta fiha wkoll regoli aktar ċari dwar kampanji promozzjonali, inċentivi nazzjonali għall-promozzjoni ta' klassijiet ogħla ta' effiċjenza u għandha l-għan li ttejjeb il-mekkaniżmi ta' infurzar u trasparenza fir-rigward tal-konsumaturi permezz tal-ħolqien ta' bażi ta' data tal-prodotti koperti mir-rekwiżiti għat-tikkettar enerġetiku. Elementi prinċipali tal-ftehim Wara tliet trilogi f'Lulju, Settembru u Ottubru 2016 u sensiela ta' laqgħat tekniċi, intlaħaq ftehim proviżorju dwar il- kamp ta' applikazzjoni, id-definizzjonijiet, is-sorveljanza tas-suq u standards armonizzati. Fir-raba' trilogu tal-21 ta' Marzu 2017, intlaħaq ftehim politiku wkoll dwar: Ir-riklassifikazzjoni Skadenzi fissi huma stabbiliti għall-ewwel riklassifikazzjoni tal-prodotti kollha ttikkettjati, skont tliet kategoriji ta' prodotti: 6 snin bħala skadenza ġenerali , flimkien ma' 18-il xahar addizzjonali bil-għan li t-tikketta tidher fil-ħwienet; għall-prodotti "bojod" (magni tal-ħasil tal-platti, friġġis, magni tal-ħasil tal-ħwejjeġ), flimkien ma' 12-il xahar oħra bil-għan li t-tikketta tidher fil-ħwienet u għall-ħiters u l-bojlers bi klawsola ta' estinzjoni ta' 12-il sena. Ladarba t-tikketti kollha A + ikunu għebu mis-suq, tiġi attivata aktar riklassifikazzjoni b'eċċess fl-ogħla klassijiet, jiġifieri 30 % fi klassi A jew 50 % fi klassi A+B. Fiż-żmien tar-riklassifikazzjoni l-ogħla żewġ klassijiet għandhom jitħallew vojta, waqt li jiġi ppjanat perijodu ta' validità tat-tikketta ta' 10 snin. Il-bażi tad-data tal-prodotti Din ser topera minn Jannar 2019 u permezz tagħha, l-awtoritajiet ta' sorveljanza tas-suq tal-istati membri ser ikunu jistgħu jinfurzaw ir-rekwiżiti għat-tikkettar, u jiġi żgurat li l-kalkoli tal-effiċjenza msemmija fit-tikketta jikkorrispondu ma' dawk dikjarati mill-manifattur. Il-bażi tad-data pubblika ser tiffoka fuq il-faċilità għall-utent u l-prattiċità. Il-parti dwar il-konformità tal-bażi tad-data hija ddelineata sabiex jiġu ssalvagwardati l-kunfidenzjalità u s-sigurtà ta' data kummerċjali sensittiva tal-manifatturi Dawn ser ikunu l-istrument prinċipali għall-proċedura ta' riklassifikazzjoni iżda atti ta' implimentazzjoni ġew deċiżi għall-bażi tad-data u l-proċedura ta' salvagwardja. Il-Ministru Konrad Mizzi qal: "Aħna nilqgħu ferm dan il-ftehim. Dawn ir-regoli l-ġodda dwar it-tikkettar enerġetiku ser jgħinu lill-konsumaturi biex jiffrankaw fl-enerġija b'mod aktar faċli meta jixtru apparati domestiċi tal-elettriku. Dan ser jikkontribwixxi biex tonqos id-domanda għall-enerġija, waħda mill-miri tal-istrateġija tal-Unjoni tal-Enerġija." Il-passi li jmiss Imbagħad, wara l-approvazzjoni mill-Coreper, il-President tal-Coreper ser jibgħat ittra lill-President tal-Kumitat ITRE tal-Parlament Ewropew. Dik l-ittra ser tindika li, jekk il-Parlament fis-sessjoni plenarja tiegħu jadotta t-test ta' kompromess kif approvat mill-Coreper, il-Kunsill ser jadotta t-test fl-ewwel qari mingħajr emendi. Kuntest Il-proposta dwar it-tikkettar enerġetiku hija parti mill-Istrateġija tal-Unjoni tal-Enerġija usa' tal-Kummissjoni. Il-konklużjonijiet tal-Kunsill Ewropew ta' Ottubru 2014 stabbilixxew mira indikattiva ta' mill-inqas żieda ta' 27 % fl-effiċjenza enerġetika fil-livell tal-Unjoni fl-2030. Din il-mira ser tiġi riveduta sal-2020 bil-ħsieb li jintlaħaq livell tal-Unjoni ta' 30 %. Il-Kummissjoni ppreżentat il-proposta tagħha fil-15 ta' Lulju 2015. Il-Kunsill TTE (Enerġija) adotta approċċ ġenerali dwar il-proposta fis-26 ta' Novembru 2015. Il-Parlament Ewropew ivvota dwar il-mandat ta' negozjar tiegħu fis-6 ta' Lulju 2016. Qafas għall-klima u l-enerġija għall-2030